# data[].attributes.headline
Χαρακτηριστικά της ελληνικής κοινωνίας

# data[].attributes.subject
Χαρακτηριστικά της ελληνικής κοινωνίας

# data[].attributes.body
Νοοτροπία: ο τρόπος που λειτουργεί το μυαλό του κάθε ανθρώπου, τρόπος σκέψης.

# data[].attributes.headline
Παρασιτική νοοτροπία

# data[].attributes.subject
Παρασιτική νοοτροπία

# data[].attributes.body
1.Αντιπαραγωγική νοοτροπία
2.Απόκτηση εισοδήματος χωρίς ταυτόχρονη παραγωγή προϊόντος ή υπηρεσίας

# data[].attributes.attachment_link.provider_name
Κουρδιστό Πορτοκάλι

# data[].attributes.attachment_link.readable_text
Μία χώρα αντιφιλελεύθερη, αντιδυτική και με έντονα παρασιτική νοοτροπία, στο μέτρο που αφήνει να φεύγουν τα καλύτερα παιδιά της δύσκολα θα βγει από το τέλμα, όσα δανεικά και αν πάρει, όσα χρέη και αν τής χαρίσουν
του Αθαν. Χ. Παπανδρόπουλου
Αρθρογράφος στο Mises Institute, ο οικονομολόγος Ράσελ Λαμπέρτι, οπαδός της Αυστριακής Σχολής Οικονομικής Σκέψεως, γράφει, μεταξύ άλλων, και τα εξής πολύ ενδιαφέροντα: "Η Ελλάδα δύσκολα θα βγει από την κρίση της και, με δεδομένη την σημερινή κυρίαρχη κουλτούρα της, η χρεοκοπία της είναι το πιθανότερο σενάριο. Όταν κάνω λόγο για κουλτούρα δεν αναφέρομαι ούτε στο ντύσιμο, ούτε στην μουσική, ούτε στις παραδόσεις και, κυρίως, ούτε στο φαγητό. Ομιλώ για την αντικαπιταλιστική κουλτούρα που διέπει την χώρα, η οποία ως εκ τούτου δεν έχει ιδιαίτερα καλές σχέσεις με την ελευθερία. Και αυτό είναι πρόβλημα...".

Στο πλαίσιο λοιπόν αυτής της αντιφιλελεύθερης κουλτούρας, ο αρθρογράφος προβλέπει ότι η Ελλάδα - όπως χώρες σαν την Αργεντινή, την Βενεζουέλα, την Γκάνα, την Ζιμπάμπουε και άλλες- δεν πρόκειται να διδαχθεί πολλά πράγματα από την κρίση, κάτι που συμβαίνει όταν ο κρατισμός και η νοοτροπία του επιδοτούμενου πολίτη αποτελούν κυρίαρχη ιδεολογία.

"Ο μεγαλύτερος κίνδυνος για την Ελλάδα δεν είναι η λιτότητα ή η χρεοκοπία, ούτε το ευρώ ή η δραχμή. Σαφώς δε, δεν είναι ο αποκλεισμός της χώρας από τις χρηματοπιστωτικές αγορές. Όλα αυτά είναι δευτερεύοντα μπροστά σε μία κουλτούρα που, αντί για την ελευθερία, προκρίνει τις νοθευμένες αγορές, την μόνιμη κρατική εξάρτηση και τον άκρατο συντεχνιασμό ... Ακόμα χειρότερα, στην σημερινή κρίση η κουλτούρα αυτή διώχνει από την Ελλάδα και τα πιο δυναμικά στοιχεία της κοινωνίας της, τα οποία αναζητούν νέους τρόπους για να αναπτύξουν και να αξιοποιήσουν τα προσόντα και την δημιουργικότητά τους", γράφει.

Χάνεται έτσι για την χώρα και ένα πολύτιμο ανθρώπινο κεφάλαιο, που σε κάποια φάση θα μπορούσε να πάρει την τύχη της στα χέρια του και να την απογειώσει. Δυστυχώς όμως οι 250.000 Έλληνες επιστήμονες, επιχειρηματίες και ελεύθεροι επαγγελματίες που τα τρία τελευταία χρόνια πήραν την άγουσα για τον εκτός Ελλάδος κόσμο, δύσκολα θα επιστρέψουν σε μία χώρα που δεν έχει μόνον πρόβλημα αντιφιλελευθερισμού.

Κατά την ταπεινή μας γνώμη, η εγχώρια αντιφιλελεύθερη κουλτούρα υπαγορεύεται από την βαθειά ριζωμένη στην χώρα μας αντιδυτική -και ειδικότερα αντιευρωπαϊκή- σκέψη. Η σκέψη αυτή έγινε λάβαρο για τις φαιοκόκκινες ομάδες του νεοελληνικού σκοταδισμού και στην ουσία ακύρωσε και ακυρώνει κάθε προσαρμογή της χώρας στις σύγχρονες πραγματικότητες. Συνεπώς, το σημερινό ελληνικό πρόβλημα δεν περιορίζεται σε αριθμούς και σε θεσμικές ρυθμίσεις. Είναι βαθύτατα πολιτιστικό και, ως τέτοιο, θα παραμένει άλυτο για πάρα πολλά χρόνια.

Όσα δάνεια και όσες διαγραφές χρέους και να δεχθεί η χώρα, θα παραμένουν δώρον άδωρον -όπως ισχύει από το 1830- στο μέτρο που η αντιφιλελεύθερη νοοτροπία θα εμποδίζει κάθε παραγωγικό μετασχηματισμό. Μία μεταπρατική και εργολαβική οικονομία με 200 χρόνια παράδοση πίσω της δεν μετασχηματίζεται από την μια μέρα στην άλλη. Ιδιαίτερα δε όταν οι σκοτεινές δυνάμεις που απομύζησαν την οικονομία αυτή δίνουν σήμερα τον υπέρ πάντων αγώνα για να την υποχρεώσουν να επιστρέψει σε ένα χρεοκοπημένο εθνικό νόμισμα. Οι δυνάμεις της παρακμής και της οπισθοδρομήσεως είναι πανίσχυρες και πλούσιες. Όπως πάντα δε, παίζουν το ανιστόρητο και γελοίο παιχνίδι της "εθνικής ταυτότητος", παραχαράσσοντας με απίστευτη αθλιότητα την Ιστορία.

Είναι έτσι εξαιρετικά επίκαιρο ένα κείμενο του Γιάννη Γεράση, ο οποίος το 1989 στο βιβλίο του Η Νεοελληνική Ταυτότητα και οι μυθικοί μετασχηματισμοί της, έγραφε:

"Το δίκαιο αίτημα της επαναστατημένης Ελλάδος για την πραγματοποίηση ενός κοινωνικού μετασχηματισμού και την εδραίωση ενός κοινωνικού και ιστορικού Λόγου, στα πλαίσια των κατακτήσεων του επαναστατημένου Έλληνα (Καραϊσκάκης, Μακρυγιάννης, κλπ) και των κατακτήσεων της μεταναγεννησιακής, ευρωπαϊκής μητρόπολης (Κοραής, Κάλβος, Ρήγας, κ.α.), ουσιαστικά ακυρώνεται με την σύσταση του νέου Ελληνικού κράτους, τόσο στο επίπεδο της κοινωνικής πρακτικής όσο και σε κείνο του πνευματικού προσανατολισμού. Τα ιστορικά συμβάντα, τα οποία έφεραν την ταλαιπωρημένη νεοελληνική κοινωνία από τον φεουδαρχικό κοτζαμπασισμό, μέσω ενός συνεχούς, άλλοτε φανερού (και εν πολλοίς παρεξηγημένου αλληλοσπαραγμού) στα βιομηχανικά ή μεταβιομηχανικά απορρίμματα, χωρίς βιομηχανία, είναι γνωστά. Το αίτημα μεταβλήθηκε σε φάντασμα και η μυθοποίηση ή μυστικοποίησή του προτάθηκε ως πραγματικότητα. Εξηγούμαι.
"Στην πρώτη περίοδο της μετεπαναστατικής Ελλάδος (σχηματικά από το 1832-1897) η Μεγάλη Ιδέα φιλοδόξησε να ενοποιήσει πνευματικά και ιστορικά την νέα ελληνική κοινωνία (από την αρχαιότητα μέχρι τις αρχές του τρέχοντα αιώνα) και αξίωσε την θέση της πολιτιστικής ταυτότητας, καταρρέοντας στην δεκαετία του '20, με κορύφωμα τα γεγονότα της μικρασιατικής καταστροφής. Καθώς φαίνεται, η ήττα του '97 δεν στάθηκε ικανός και επαρκής λόγος για την διάλυση της αυταπάτης... "Η νέα ελληνική κοινωνία, αντί να δει την επανάσταση ως κατάκτηση μιας νέας πνευματικής ταυτότητας (ή ενός νέου ιστορικού αιτήματος) του επαναστατημένου Έλληνα, με νέους πνευματικούς και ψυχικούς ορίζοντες, με νέες ευαισθησίες και προτάσεις (όπως επίσης και με αμέτρητα προβλήματα και αντιφάσεις) μέσα στην συνθήκη της εποχής της, με την Μεγάλη Ιδέα είδε και ερμήνευσε την επανάσταση του '21 ως ηρωική συνέχεια της αρχαίας Ελλάδας και ιδιαίτερα του Βυζαντίου και του βυζαντινού μεγαλείου (με την σημασία του imperium romanum) ".
Και εξ ενός κακού μύρια έπονται, μάς διδάσκει η Ιστορία. Αλλά ποιος ασχολείται με αυτήν σήμερα;

# data[].attributes.attachment_link.title
-Δεν φταις εσύ ανθρωπάκο, η κουλτούρα σου, φταίει... - Κουρδιστό Πορτοκάλι

# data[].attributes.attachment_link.description
Μία χώρα αντιφιλελεύθερη, αντιδυτική και με έντονα παρασιτική νοοτροπία, στο μέτρο που αφήνει να φεύγουν τα καλύτερα παιδιά της δύσκολα θα βγει από το τέλμα, όσα δανεικά και αν πάρει, όσα χρέη και αν τής χαρίσουν του Αθαν. Χ.

# data[].attributes.headline
Η περίφημη Ελληνική νοοτροπία 

# data[].attributes.subject
Η περίφημη Ελληνική νοοτροπία 

# data[].attributes.attachment_link.readable_text
Η πρόσφατη συζήτηση για την διαφθορά έφερε πάλι στο προσκήνιο το θέμα της "Ελληνικής νοοτροπίας". Σύμφωνα με δημοσκόπηση το 54% των Ελλήνων θεωρεί την "νοοτροπία των Ελλήνων" ως τον κύριο παράγοντα διαιώνισης της διαφθοράς.

Παρόμοια αντίληψη φαίνεται να έχουν οι Έλληνες για την πηγή όλων σχεδόν των προβλημάτων που ταλανίζουν την χώρα, είτε αυτά είναι ζητήματα καθημερινότητας είτε θέματα μεγαλύτερης εμβέλειας. Μιλώντας με φίλους και γνωστούς που ξέρουν ότι έχω ζήσει και εργασθεί για πολλά χρόνια σε διάφορες χώρες της Ευρώπης, ακούω συχνά τέτοιες τοποθετήσεις: ότι στο εξωτερικό τα καταφέρνουν "γιατί έχουν άλλη νοοτροπία", ότι τίποτα δεν θα αλλάξει "αν δεν αλλάξει μυαλά ο Έλληνας", ότι είναι θέμα "παιδείας που δεν έχουμε (ενώ οι ξένοι την έχουν)", ότι "έτσι ήταν πάντα ο Έλληνας" κτλ. Εν ολίγοις, όπως θα έλεγαν οι Coscinny & Uderzo σε ένα παλιό τεύχος του Αστερίξ, " δεν είμαστε λαός κύριε ".

Δεν υπάρχει αμφιβολία ότι η νοοτροπία των κοινωνικών ομάδων, μικρών ή μεγάλων, παίζει πρωτεύοντα ρόλο στην συλλογική συμπεριφορά τους, στις επιτυχίες και αποτυχίες τους και στην δημιουργία και συντήρηση προβλημάτων. Στην σύγχρονη αργκό των μεγάλων εταιρειών μιλούν συχνά για εταιρική κουλτούρα (company ή corporate culture). Έτσι για παράδειγμα μεγάλο μέρος της ευθύνης για το ατύχημα του διαστημικού λεωφορείου Columbia αποδόθηκε στην λανθασμένη κουλτούρα ασφαλείας που επικρατούσε στην NASA. Τα σκάνδαλα στις μεγάλες Αμερικανικές (και άλλες) εταιρείες (Enron κτλ) θεωρήθηκαν αποτέλεσμα της επικρατούσας νοοτροπίας τόσο εντός των εταιρειών, αλλά και σε ολόκληρο τον μικρόκοσμο των υψηλόβαθμων διευθυνόντων στελεχών (executives), των εταιρειών που ασκούν τους λογιστικούς ελέγχους κτλ. Αρκετά πειράματα έχουν γίνει άλλωστε που αποδεικνύουν την καταλυτική επίδραση της ομάδας στην συμπεριφορά των ατόμων της.

Η νοοτροπία παίζει το ρόλο της και σε πολύ μεγαλύτερες ομάδες σε επίπεδο λαών (όπου υπεισέρχεται και η έννοια της "ιδιοσυγκρασίας") , χωρών και ηπείρων (πχ. "Ευρωπαική νοοτροπία"). η έννοια νοοτροπία προβάλλεται ως η μαγική απάντηση, γίνεται η λέξη κλειδί, αποκτά σχεδόν μυθική υπόσταση.

Η ένστασή μου έγκειται στο ότι στις συζητήσεις για τα προβλήματα της χώρας μας, η έννοια νοοτροπία προβάλλεται ως η μαγική απάντηση, γίνεται η λέξη κλειδί, αποκτά σχεδόν μυθική υπόσταση. Κατά την αντίληψη κάποιων η κακή αυτή νοοτροπία είναι σχεδόν έμφυτο χαρακτηριστικό του Έλληνα, που παραμένει σταθερό στα βάθη των αιώνων. Είναι ο λόγος για να απελπιστούμε, για να ξέρουμε ότι τίποτα δεν θα αλλάξει - γιατί πως να αλλάξεις κάτι αιώνιο. Και έτσι η νοοτροπία μετουσιώνεται σε δικαιολογία. Δικαιολογία για τους βολεμένους, τεμπέληδες, ανίκανους, επιτήδειους [βάλτε το επίθετο της επιλογής σας εδώ], αφού η συγκεκριμένη ατομική ευθύνη μετατρέπεται σε συλλογική και αφηρημένη. Δικαιολογία για τις κάθε είδους Αρχές, ώστε να μην χρειάζεται να αποδίδουν ευθύνες ή να επιβάλουν τιμωρίες. Δικαιολογία για τις "ανώτερες τάξεις", τους έχοντες και τους διανοούμενους, για να αποποιηθούν των κοινωνικών ευθυνών τους αφού το πρόβλημα βρίσκεται στο "λαουτζίκο" (ο ...κληρονομικός φορέας νοοτροπίας). Δικαιολογία για τους πολιτικούς και τις εκάστοτε κυβερνήσεις, είτε για να μην χρειάζεται να πάρουν χειροπιαστά μέτρα (αφού το πρόβλημα είναι μη χειροπιαστό), είτε για να πάρουν λανθασμένα ή ελλιπή μέτρα (αφού το πρόβλημα παραείναι δύσκολο), είτε για να ρίξουν τα βάρη στο λαό (αφού αυτός φταίει σε τελική ανάλυση). Δικαιολογία για μέτρα επιζήμια αλλά "φιλολαϊκά" (αφού "τον Έλληνα πρέπει να τον δωροδοκήσεις για να σε ψηφίσει"), ή και αντιλαϊκά (αφού, είπαμε, αυτός φταίει). Δικαιολογία για όλα και για όλους μας.

Είναι λοιπόν κατά την γνώμη μου απαραίτητη η απομυθοποίηση αυτής της περίφημης Ελληνικής νοοτροπίας. Προς αυτήν την κατεύθυνση παραθέτω παρακάτω ορισμένες διαπιστώσεις μου, που μπορούν να αποτελέσουν σημεία προς συζήτηση:

1) Δεν υπάρχει μία και μοναδική νοοτροπία αλλά πολλές διαφορετικές επιμέρους νοοτροπίες. Η διάκριση δεν είναι φιλοσοφική, καθώς επηρεάζει τις αποφάσεις για την λύση των πιθανών προβλημάτων. Κάθε επιμέρους κοινωνική ομάδα (οργανισμός, εταιρεία, χωριό ή πόλη κτλ) έχει τις δικές της χαρακτηριστικές νοοτροπίες και οι γενικεύσεις είναι παραπλανητικές. Δεν έχει πχ., την ίδια νοοτροπία ο ελληνικός ιδιωτικός τομέας με τον δημόσιο και συνεπώς δεν έχει και τα ίδια προβλήματα. Το κλασικό στερεότυπο ότι οι "Έλληνες δεν δουλεύουν" είναι αποτέλεσμα της εικόνας του δημόσιου τομέα (χωρίς να ισχύει απόλυτα ούτε εκεί) και δεν μπορεί να χρησιμοποιείται επιπόλαια για να χαρακτηρίζει έναν ολόκληρο λαό.

2) Δεν θα πρέπει να συγχέουμε την έννοια της νοοτροπίας με αυτή της ιδιοσυγκρασίας ενός λαού ή με τα ιδιαίτερα πολιτισμικά χαρακτηριστικά του. Οι δεύτερες έννοιες είναι πολύ γενικότερες από την πρώτη και διαχρονικότερες. Παρόλο που η ιδιοσυγκρασία και ο πολιτισμός επηρεάζουν τις αναπτυσσόμενες νοοτροπίες, δεν είναι οι μοναδικοί παράγοντες (δείτε παρακάτω).

3) Οι νοοτροπίες δεν είναι διαχρονικές και σίγουρα όχι σταθερές ανά τους αιώνες. Είναι αποτέλεσμα συγκεκριμένων συνθηκών, ενός συγκεκριμένου περιβάλλοντος και αλλάζουν όταν αυτό αλλάζει. Η νοοτροπία πχ. του κρατικοδίαιτου, του εξαρτώμενου από το κράτος και απευθυνόμενου μόνο σε αυτό, είναι σχετικά καινούργια για τον Έλληνα (κυρίως μετά τον Β Παγκόσμιο Πόλεμο). Σε λίγο παλαιότερες εποχές ο Έλληνας είχε την φήμη του δαιμόνιου επιχειρηματία, δραστήριου ανθρώπου της περιπέτειας, ακόμη και του τυχοδιώκτη.

4) Οι νοοτροπίες δεν είναι απαραίτητα "έμφυτες" α λλά διαμορφώνονται σε μεγάλο βαθμό από τα ιστορικά βιώματα του κάθε λαού (ή γενικότερα του ιδιαίτερου παρελθόντος κάθε ομάδας). Η σχέση, για παράδειγμα, του Έλληνα με το κράτος, που έχει αποτελέσει αντικείμενο πολλών αναλύσεων, καθορίζεται ως ένα βαθμό από την μεσογειακή ιδιοσυγκρασία του, αλλά και από το γεγονός ότι επί αιώνες ζούσε υπό ξένη εξουσία. Τα χαρακτηριστικά του της "απειθαρχίας" και της "αντιαυταρχικής" διάθεσης, συναντώνται και σε άλλους λαούς με παρόμοια βιώματα (πχ. Ιρλανδοί). Η δε διάθεση για "βόλεμα υπό την σκέπη του κράτους" ήταν, κατά πολλούς, αποτέλεσμα της εξαιρετικά δεινής θέσης που βρέθηκε ο Ελληνικός πληθυσμός μετά τον Β' Παγκόσμιο Πόλεμο και τον καταστροφικό Εμφύλιο, της πολιτικής αστάθειας και του κλίματος ανασφάλειας που επακολούθησε, του μοντέλου ανάπτυξης που αναγκαστικά ακολουθήθηκε με την εξάρτηση από ξένη βοήθεια κτλ. Παρόμοια κρατικοδίαιτη νοοτροπία δημιουργήθηκε μετά τον πόλεμο και στην Γερμανία για παρεμφερείς λόγους, παρόλο που οι παλαιότερες ιστορίες των δύο χωρών αλλά και οι ιδιοσυγκρασίες των λαών διαφέρουν ριζικά. Η εκτεταμένη νοοτροπία διαφθοράς, που παρατηρείται στις πρώην Ανατολικές χώρες και ο τυχοδιωκτισμός που ακολούθησε την πτώση του παλαιού καθεστώτος, είναι αρκετά συνηθισμένα χαρακτηριστικά κοινωνιών σε μετάβαση, και δεν είναι ίδιον των πληθυσμών αυτών. Τέλος δείτε την πρόσφατη, καυτή συζήτηση για το εάν τελικά η βοήθεια που παρέχεται στις χώρες του τρίτου κόσμου συντηρεί την διαφθορά. Οι νοοτροπίες που συντηρούν την διαφθορά στις χώρες αυτές είναι αποτέλεσμα της ιστορικής τους πορείας. Στην Αφρική, λαοί σχεδόν πρωτόγονοι εισήχθησαν βίαια στον σύγχρονο κόσμο την εποχή της αποικιοκρατίας. Όταν αυτή τελείωσε, οι λαοί αυτοί βρέθηκαν απροετοίμαστοι να τα καταφέρουν μόνοι τους, βορά για τους εγχώριους και εισαγόμενους επιτήδειους.

5) Οι νοοτροπίες μπορούν να αλλάξουν με τα κατάλληλα μέτρα. Με χειροπιαστές δράσεις που αποσκοπούν να δημιουργήσουν ένα νέο περιβάλλον, να αλλάξουν τις δυναμικές ισορροπίες εντός της πάσχουσας ομάδας κτλ. Η NASA άλλαξε τις ακολουθούμενες διαδικασίες για την διαχείριση πτήσεων και υιοθέτησε δέσμη άλλων, όχι απαραίτητα τεχνικών, μέτρων με την ελπίδα να αυξήσει την ασφάλεια. Για την περίπτωση της διαφθοράς στις μεγάλες Αμερικανικές εταιρείες, προτάθηκαν και υλοποιήθηκαν μια σειρά μέτρων: νόμοι που προάγουν την διαφάνεια και την καταλογισιμότητα ευθυνών (accountability) σπάσιμο των αθέμιτων δεσμών με τις ελεγκτικές εταιρείες (στην Ελλάδα θα το λέγαμε "διαπλοκή"), ακόμα και μαθήματα ηθικής στα προγράμματα των πανεπιστημίων που παράγουν τα στελέχη. Πολλές αμφιβολίες υπάρχουν βέβαια για την επάρκεια των μέτρων αυτών καθώς πολλοί θεωρούν ότι το πρόβλημα είναι πιο "συστημικό", αλλά αυτό απλά αποδεικνύει ότι όσο βαθύτερα ριζωμένη είναι μια νοοτροπία, τόσο ισχυρότερο "ταρακούνημα" χρειάζεται για την κατάργησή της. Σε πιο μαζικό επίπεδο, για την περίπτωση των χωρών του 3ου κόσμου μια πρόταση αφορά την αντικατάσταση μέρους τουλάχιστον της ανθρωπιστικής βοήθειας με αναπτυξιακά έργα και επενδύσεις, αλλαγή του συστήματος διανομής της βοήθειας, έμφαση στην εκπαίδευση του πληθυσμού κτλ.

Ο λόγος που παρέθεσα τα παραπάνω σημεία, και επέμεινα ιδιαίτερα στα τελευταία, είναι για να δείξω ότι η Ελληνική πραγματικότητα ούτε μοναδική είναι, ούτε ιδιαίτερη. Οι όποιες επιζήμιες νοοτροπίες του σήμερα, προέκυψαν αιτιοκρατικά και όχι μαγικά λόγω κάποιου "κουσουριού" μας. Δεν είναι φυσικοί νόμοι! Μπορούν συνεπώς να διορθωθούν ή να αντικατασταθούν από άλλες δημιουργικές, αρκεί να υπάρχει η βούληση.

Η πολιτική, οικονομική, επιστημονική, πνευματική και άλλες ηγεσίες του τόπου φέρουν την κύρια ευθύνη και υποχρεούνται να αναλάβουν τις κατάλληλες δράσεις. Εμείς όμως οι υπόλοιποι οφείλουμε να αποβάλουμε μια από τις πιο επιζήμιες νοοτροπίες μας: τον αρνητισμό και την διάχυτη απαισιοδοξία μας. Είναι καιρός να πάψουμε να αναμασάμε το απλουστευτικό, βολικό και ... άκρως κατευναστικό "χορταράκι" του "δεν είμαστε λαός κύριε ".

------

Η περίφημη Ελληνική νοοτροπία: Μερικά παραδείγματα

Θα αρχίσω με το θέμα της διαφθοράς που αποτέλεσε και το έναυσμα για το προηγούμενο άρθρο. Σε μία πρόταση του για την αντιμετώπιση αυτού του σοβαρού για την χώρα μας προβλήματος, ο δημοσιογράφος Πάσχος Μανδραβέλης προτείνει σαν λύση την δραστική μείωση του δημόσιου τομέα, ώστε να είναι ευκολότερη η αντιμετώπιση της διαφθοράς.

Η πρόταση αυτή είναι μία αρκετά συνηθισμένη συνταγή για τον περιορισμό της διαφθοράς σε χώρες όπως η δική μας όπου η οικονομική ζωή εξαρτάται σε μεγάλο βαθμό από το κράτος, και σίγουρα θα βοηθούσε. Για να πω την αλήθεια όμως δεν την θεωρώ επαρκή.

Πρώτον, γιατί όσο και να περιορίσει κανείς το κράτος δεν μπορεί να το εξαλείψει εντελώς. Η πολεοδομία, για παράδειγμα, η πιο διεφθαρμένη από τις δημόσιες υπηρεσίες, είναι κρατική υπηρεσία σε όλες τις χώρες που γνωρίζω όπως και όλες οι υπηρεσίες της δημόσιας διοίκησης (του "στενού" δημόσιου τομέα).

Δεύτερον, η διαφθορά δεν περιορίζεται μόνο στον δημόσιο τομέα. Δεκάδες τα σκάνδαλα στις μεγάλες πολυεθνικές εταιρείες τα τελευταία χρόνια και η "διαπλοκή" καλά κρατεί παντού. Στην δε χώρα μας τα λεγόμενα "διαπλεκόμενα συμφέροντα", πίσω από τα οποία βρίσκονται μεγάλες ιδιωτικές εταιρείες, έχουν εμποδίσει πολλές προσπάθειες εξυγίανσης. Σε πολύ μικρότερα μεγέθη τα ίδια. Τα ΚΤΕΟ είναι ιδιωτικά σε πολλές χώρες της Ευρώπης αλλά πάντοτε βρίσκει κανείς κάποιον για να περάσει το σαραβαλάκι του. Η ύπαρξη διαφθοράς και στον ιδιωτικό τομέα είναι μάλλον και ο λόγος που ο πρόσφατος νόμος περί δωροδοκίας καλύπτει και αυτόν. Έχω την αίσθηση λοιπόν ότι χρειάζονται και άλλες ενέργειες για την πάταξη της διαφθοράς: Αποτελεσματική αντιμετώπιση των λεγόμενων "διαπλεκόμενων συμφερόντων", δραστικό περιορισμό της γραφειοκρατίας και αυτοματοποίηση ορισμένων εργασιών (για να μην είναι απαραίτητα τα "γρηγορόσημα"), αποτελεσματικοί διασταυρούμενοι μηχανισμοί ελέγχου με ταυτόχρονα σκληρές, πραγματικά αποτρεπτικές τιμωρίες για του επίορκους, ενημέρωση και εκπαίδευση του πολίτη για την καταγγελία περιστατικών αλλά και αποτελεσματική προστασία του μετά κτλ. Πολλές ακόμα σκέψεις μπορεί να παραθέσει κανείς. Τι κοινό έχουν οι προτάσεις αυτές με τις αντίστοιχες του κ. Μανδραβέλη; Ότι αντιμετωπίζουν το θέμα διαφθορά ως πρόβλημα προς επίλυση με συγκεκριμένα μέτρα και όχι με ευχολόγια πχ. για αλλαγή του ηθικού αναστήματος των υπαλλήλων ώστε να μην χρηματίζονται. Σίγουρα μια κοινωνία απόλυτα τίμιων θα ήταν προτιμότερη, αλλά επειδή τέτοιες δεν υπάρχουν πολλές καλό είναι να μιλάμε πολιτικά και όχι ηθικολογικά.

Θα συνεχίσω με το γνωστό "κυκλοφοριακό χάος", το οποίο δεν συναντάται ως γνωστόν στις "πολιτισμένες" χώρες της Δυτικής Ευρώπης, γιατί αυτοί εκεί "έχουν άλλη νοοτροπία", "είναι πειθαρχημένοι" κτλ. Ξεχνάμε όμως ότι στις χώρες αυτές η εκπαίδευση των οδηγών είναι πιο ουσιαστική και - κατά περίπτωση - πιο αυστηρή και περιλαμβάνει πολύ περισσότερα από το πως να πιάνεις το τιμόνι. Ότι η απόκτηση διπλώματος δεν περιλαμβάνει συνήθως "λάδωμα" της δημοσιοϋπαλληλικής μηχανής. Ότι κάποιου είδους οδηγική "παιδεία" δίδεται ήδη από το σχολείο και επαναλαμβάνεται με συγκεκριμένες ενημερωτικές δράσεις από ποικίλους φορείς. Η ADAC (η Γερμανική ΕΛΠΑ) για παράδειγμα έκανε προ κάποιων ετών πολύ μεγάλη προσπάθεια να ξαναπείσει τους Γερμανούς να φορούν την ζώνη ασφαλείας, όταν ανακάλυψε ότι τα ποσοστά χρήσης της έπεφταν με γρήγορους ρυθμούς. [Ναι, αυτό συνέβει με τους "πειθαρχημένους" Γερμανούς. Αντίθετα στην "απείθαρχη" Ελλάδα υπάρχει πολύ μεγάλη θετική διαφορά από ότι, πχ. πριν από 20 χρόνια, πιστεύω λόγω των προσπαθειών του ειδικού τύπου. Θέμα ενημέρωσης λοιπόν και όχι έμφυτης νοοτροπίας.] Ο κύριος διαφοροποιητικός παράγοντας όμως, είναι στην επιβολή των νόμων και κανόνων. Σε όλες αυτές τις χώρες οι ποινές είναι βαριές και τα πρόστιμα για παραβάσεις του ΚΟΚ "τσουχτερά", αλλά κυρίως η αστυνόμευση είναι η ανάλογη. Μέσω αυτής της αστυνόμευσης "ξαναπείστηκαν" τελικά οι Γερμανοί να φορούν την ζώνη (έλεγχοι μέσα στις πόλεις σε ανύποπτο τόπο και χρόνο και πρόστιμα χωρίς δεύτερη κουβέντα).

Θα ήθελα να διευκρινίσω, προς αποφυγήν παρεξηγήσεων ότι δεν είμαι υπέρ της υπερβολικής αστυνόμευσης ή καταστολής. Είμαι μάλιστα αντίθετος στην πρόσφατη διεθνή τάση, όπου με το πρόσχημα της αστυνόμευσης ή της ασφάλειας, δημιουργούνται τεχνολογικά προηγμένοι μηχανισμοί που μπορούν να χρησιμοποιηθούν ποικιλοτρόπως. Είναι όμως απαραίτητο να γνωρίζουμε ποιες ακριβώς μεθόδους χρησιμοποιούν οι χώρες που "θαυμάζουμε" και να μην αποδίδουμε αφελώς τις διαφορές σε μια γενική και αόριστη νοοτροπία. Εξάλλου αν ορισμένες παραβάσεις ανήκουν στην σφαίρα της ατομικής ευθύνης (ζώνη ασφαλείας) κάποιες άλλες επηρεάζουν τους γύρω μας. Πόσο συχνά όμως βλέπετε στην Ελλάδα πεζούς τροχονόμους να ρίχνουν κλήσεις για άσκοπο κορνάρισμα ή για άσκοπα μαρσαρίσματα; Ή για την παραβίαση της διάβασης πεζών; Ή για τις επικίνδυνες σφήνες των μοτοσικλετιστών; Όχι πολύ συχνά υποθέτω.

Η εκπαίδευση, η ενημέρωση και η πειθαναγκαστική επιβολή είναι λοιπόν, δυστυχώς ή ευτυχώς, που κάνουν κυρίως την διαφορά στην οδική κυκλοφορία. Υπάρχουν όμως και άλλοι παράγοντες. Από πρόσφατη έρευνα του Πολυτεχνείου μαθαίνουμε ότι το κέντρο της Αθήνας θα μπορούσε να αποσυμφορηθεί σε πολύ μεγάλο βαθμό αν απομακρύνονταν τα παρκαρισμένα αυτοκίνητα από τους δρόμους-κλειδιά. Μια τέτοια λύση βέβαια προϋποθέτει σημαντική υποδομή. Περιφερειακοί χώροι στάθμευσης, μέσα για τις μετακινήσεις εκεί όπου θα απαγορεύονται τα Ι.Χ. κτλ. Μας δίνει όμως μια ακόμα συμπληρωματική απάντηση για την αντιμετώπιση του κυκλοφοριακού χάους: υποδομή.

Η υποδομή αλλά και η σωστή λειτουργία των δημοσίων υπηρεσιών, κυρίως της τοπικής αυτοδιοίκησης, είναι που κάνουν την διαφορά και στην καθαριότητα των πόλεων. Έχω δει αρκετές πόλεις της Ευρώπης (κυρίως στην Αγγλία και στην βόρεια Γαλλία αλλά και αλλού) να παρουσιάζουν τα βράδια άθλια εικόνα (ειδικά τις Παρασκευές και τα Σάββατα): χαρτιά και μπουκάλια παντού, έντονη οσμή ούρων και ... άλλα μάλλον αηδιαστικά για να αναφερθούν. Ως δια μαγείας βέβαια την επόμενη μέρα η πόλη είναι πάλι καθαρή και παρουσιάζει την πολιτισμένη όψη που μας εντυπωσιάζει, χάρης στα συνεργεία που θα βγουν στις πέντε ή έξι το πρωί. Όψη που δεν οφείλεται στον πολιτισμό του κάθε μεθυσμένου ή νηφάλιου που διασκεδάζει, αλλά στην αποτελεσματικότητα του κράτους, που αξιοποιεί σωστά τους φόρους που αυτός πληρώνει. Στην Ελλάδα αντίθετα η ευθύνη για την καθαριότητα πέφτει και πάλι στους ώμους του πολίτη - που παρεμπιπτόντως επίσης πληρώνει φόρους. Και ο πολίτης αυτός έχει κάνει πολύ σημαντικές προόδους τις τελευταίες δεκαετίες στο να χρησιμοποιεί τα καλάθια των αχρήστων κτλ. Όταν όμως το αποτέλεσμα δεν είναι το αναμενόμενο πάλι αυτός θα κατηγορηθεί, γιατί δεν έχει την απαιτούμενη "πολιτισμένη νοοτροπία". Δεν υπονοώ βέβαια ότι θα πρέπει να αρχίσουμε να πετάμε τα σκουπίδια στους δρόμους και να περιμένουμε το κράτος να έρθει να τα μαζέψει. Αλλά ας μην μεταθέτουμε τις ευθύνες του κρατικού μηχανισμού σε μια αφηρημένη "κακή νοοτροπία" και "έλλειψη παιδείας ".

Ένα κλασικό στερεότυπο που αποδίδεται στην νοοτροπία ή και στα χαρακτηριστικά μας ως λαού είναι ότι οι " Έλληνες δεν δουλεύουν", ιδιαίτερα δημοφιλής φράση παλαιότερα, λιγότερο πιστεύω σήμερα. Υποθέτω ότι κατά καιρούς θα έχετε ακούσει τις χίλιες-μύριες σχετικές "φιλοσοφίες": ότι "είμαστε από την φύση μας τεμπέληδες", ότι "φταίει ο ζαμανφουτισμός και ο ωχαδελφισμός μας", ότι "φταίει το ζεστό μας κλίμα", μέχρι και ότι ... "φταίνε τα κακά κατάλοιπα από την Τουρκοκρατία"!

Η πραγματικότητα βέβαια είναι εντελώς διαφορετική. Σύμφωνα με πολύ πρόσφατη δημοσίευση της Ευρωπαϊκής Επιτροπής οι Έλληνες είναι από τους πιο σκληρά εργαζόμενους Ευρωπαίους - τουλάχιστον της ΕΕ. (Δείτε και σχετικό γράφημα). Συγκεκριμένα με μέσο όρο 40.1 ώρες εβδομαδιαίως ο Έλληνας βρίσκεται πάνω από τον Ευρωπαϊκό μέσο όρο κατά 3.5 ώρες. Τα στοιχεία αυτά δεν είναι τυχαία. Οι Έλληνες εργαζόμενοι βρίσκονται στις κορυφαίες θέσεις της λίστας πολλά χρόνια τώρα. Η γνώση αυτή είναι βέβαια εδώ και καιρό κοινός τόπος για πολλούς από εμάς, που έχουμε δουλέψει εκτός από την Ελλάδα και στο εξωτερικό. Όπως επίσης ξέρουμε το πόσο πιο ανθρώπινες είναι οι συνθήκες εργασίας σε άλλες χώρες της ΕΕ. Ο Έλληνας δουλεύει συχνά υπό συνθήκες πίεσης, χωρίς τα απαραίτητα διαλείμματα, με ασφυκτικά χρονοδιαγράμματα, σε ελλιπώς επανδρωμένα πόστα κτλ. Η προσωπική και οικογενειακή ζωή συχνά παραγκωνίζεται από τις απαιτήσεις της επαγγελματικής.

Αφού όμως έτσι είναι όπως φαίνεται τα πράγματα τότε που οφείλεται η στερεότυπη αντίληψη; Αν και τέτοια συμπεράσματα δεν μπορούν να βγουν χωρίς έρευνα θα διακινδυνεύσω μια υπόθεση, για τις κύριες αιτίες του μύθου. Πρώτον, γενίκευση της εικόνας του δημόσιου τομέα για ολόκληρη την κοινωνία. Ο δημόσιος τομέας έχει σε πολλές χώρες κακή φήμη όσον αφορά την εργατικότητα, αλλά στην Ελλάδα το πρόβλημα είναι πιο εμφανές λόγω της σχετικά μεγάλης έκτασης του και της υπέρμετρης επιρροής του σε μεγάλο μέρος της οικονομικής και κοινωνικής ζωής. Έτσι την φήμη του δημοσίου την "λούζονται" όλοι οι Έλληνες. [Για να είμαστε δίκαιοι ακόμη και στο δημόσιο υπάρχουν πολλοί εργαζόμενοι που δουλεύουν ευσυνείδητα. Αρκούν όμως ορισμένοι βολεψάκηδες, κακοί συνδικαλιστές, "κομματόσκυλα" που καταρρακώνουν την αξιοκρατία κτλ. για να δημιουργηθεί η αρνητική "κουλτούρα" που πνίγει όλες τις προσπάθειες]. Δεύτερον, η άποψη ότι οι πολίτες δεν δουλεύουν είναι πολύ χρήσιμη όταν πρέπει να δικαιολογηθούν κάποιες χαμηλές επιδόσεις της οικονομίας, κάποιες αδυναμίες του κράτους ή και του ιδιωτικού τομέα κτλ. Γιατί η παραγωγικότητα είναι χαμηλή; "Γιατί δεν δουλεύουμε αρκετά!" Μα η συνολική παραγωγικότητα μιας εταιρείας, οργανισμού, κράτους είναι συνάρτηση πολλών παραγόντων (οργάνωση, υποδομή, χρήση της τεχνολογίας, ξεκάθαρη στρατηγική κτλ.) και όχι μόνο της εργατικότητας των ατόμων. Ένας λογιστής με χαρτί και μολύβι δεν μπορεί να συναγωνισθεί έναν άλλον που χρησιμοποιεί ένα λογιστικό φύλλο ακόμα και αν δουλεύει 24 ώρες το 24ωρο. Γιατί δεν καινοτομούμε; "Γιατί δεν έχουμε τους κατάλληλους ανθρώπους." Καλή δικαιολογία για να ξεχνάμε την έλλειψη οράματος, την αναποτελεσματική διοίκηση, την επιδίωξη του εύκολου κέρδους χωρίς μέριμνα για το μέλλον. Πως θα γίνουμε πιο ανταγωνιστικοί; "Ας ζητήσουμε από τους εργαζόμενους να δουλέψουν περισσότερο".

Όπως βλέπετε ο μύθος είναι πολύ βολικός.

Θα κλείσω επαναλαμβάνοντας το συμπέρασμα του προηγούμενου άρθρου. Οφείλουμε να αποβάλουμε την πιο επιζήμια ίσως νοοτροπία μας: τον αρνητισμό και την διάχυτη απαισιοδοξία μας. Οι υπεραπλουστεύσεις, η διαιώνιση μύθων και στερεοτύπων, η συνεχής γκρίνια, η αυτολύπηση και η μη εποικοδομητική κριτική δεν βοήθησαν ποτέ κανέναν. Και εάν η θεοποίηση της περίφημης Ελληνικής νοοτροπίας είναι βολική για κάποιους λίγους δεν συμφέρει τελικά εμάς τους πολλούς. Σαν λαός έχουμε υποχρέωση να προχωρήσουμε παραπέρα. Σαν bloggers έχουμε υποχρέωση να αρθρογραφούμε ανάλογα.

-----------

Εμείς και οι - ανεπτυγμένοι - ξένοι

Κλείνοντας την σειρά άρθρων μου (1, 2) περί Ελληνικής νοοτροπίας θα ασχοληθώ με κάποιες απόψεις μας για τους ξένους. Και αυτό γιατί η ιδέα μας για το ξένο, για "αυτό που δεν είμαστε", καθορίζει σε κάποιο βαθμό και την γνώμη μας για αυτό που είμαστε. Το άρθρο αυτό δεν είναι βέβαια θεωρητική, επιστημονική πραγματεία για την σχέση του Έλληνα με το ξένο γενικότερα, αλλά απλή σκιαγράφηση κάποιων, κατά την γνώμη μου, συγκεκριμένων αντιλήψεων. Ούτε θα ασχοληθώ εδώ με την άποψη μας για όλους τους ξένους αλλά θα περιορισθώ στους λαούς των ανεπτυγμένων χωρών - κυρίως δε της Δυτικής / Βόρειας Ευρώπης.

Έχω λοιπόν την αίσθηση ότι όσον αφορά την γνώμη μας για αυτούς τους ξένους και τις χώρες τους ακούγονται συχνά δύο ακραίες απόψεις. Δεν μιλάω βέβαια για δύο διακριτές ομάδες Ελλήνων με ομοιογενείς, αποκρυσταλλωμένες αντιλήψεις. Επιπλέον οι περισσότεροι από εμάς δεν ασπάζονται - ευτυχώς - σοβαρά καμία από τις δύο. Δείτε λοιπόν την δήλωση αυτή από την στατιστική σκοπιά. Σαν δύο ακραίους πόλους γύρω από τους οποίους συνωστίζονται άλλες μετριοπαθέστερες απόψεις.

Κατά την πρώτη αντίληψη, οι ξένοι αυτοί και οι χώρες τους δεν είναι δα και τίποτα σπουδαίο. Τα όποια επιτεύγματά τους που είναι άξια εκτίμησης, είναι συνήθως αποτέλεσμα ευνοϊκών ιστορικών συγκυριών ή της "αδίστακτης" νοοτροπίας τους. Ή είναι αποτέλεσμα χαρακτηριστικών τους, πχ. πειθαρχίας και οργάνωσης, που έχουν πολλές κακές παρενέργειες - "μην καταντήσουμε και πρόβατα σαν αυτούς". Για τους θιασώτες της αντίληψης αυτής δεν έχουμε και πολλά να διδαχθούμε από τις χώρες αυτές. Οι πιο ακραίοι υποστηρικτές της άποψης θα ονομάσουν τους Ευρωπαίους "κουτόφραγκους", θα τους θεωρήσουν αφελείς που ξεγελιούνται εύκολα με λίγη "ανατολίτικη πονηριά". Θα τους θεωρήσουν άτομα χωρίς ιδιαίτερες ικανότητες ή ευφυΐα και στερούμενους "καπατσοσύνης". Θα ισχυριστούν ότι καλό είναι να αποφύγουμε να μυηθούμε στους τρόπους τους, θα καταδικάσουν άκριτα και συλλήβδην τις αξίες τους. Μερικοί, κινούμενοι από έναν υπεραπλουστευμένο και ίσως κακώς εννοούμενο πατριωτισμό, θα προτάξουν το επιχείρημα του σεβασμού στην ιστορία μας και της προστασίας των παραδόσεών μας. Κάποιοι θα χρησιμοποιήσουν σαν αντίβαρο αλλά και δικαιολογία, τα επιτεύγματα των προγόνων μας. Άλλοι, λιγότερο σοφιστικέ, θα κρυφτούν απλά πίσω από την ...αδιαμφισβήτητη "μαγκιά μας".

Τέλος πολλοί θα αποδώσουν συλλογικά όλα τα προβλήματα μας ακριβώς σε αυτούς τους ξένους. Η τοποθέτηση αυτή μπορεί να αποδοθεί βιαστικά σε ρατσισμό και ξενοφοβία. Θα διαφωνήσω. Ο ρατσισμός άλλωστε στρέφεται συνήθως στους πιο αδύναμους από εμάς. Νομίζω ότι τα κύρια αίτια είναι άλλα. Πρώτα η άγνοια ή η ατελής, επιφανειακή γνώση για την ιστορία και τον πολιτισμό των άλλων. Δεύτερον, η διάθεση να δικαιολογήσουμε τα προβλήματά μας ή απλά να αισθανθούμε καλύτερα, να "αναβαθμιστούμε", απαξιώνοντας το διαφορετικό ή οτιδήποτε μας φαίνεται, λανθασμένα πολλές φορές, πολύ ψηλά για να το φτάσουμε. Σαν κάποιον που δεν καταλαβαίνει γιατί βρίσκεται σε πιο άσχημη κατάσταση από κάποιον άλλο παρόλο που έχει τα προσόντα, αλλά μιας και το να κάνει κάτι για αυτό είναι δύσκολο, αποφασίζει να "τα κάνει κρεμαστάρια". Τέλος κάποιο είδος "επαρχιώτικης" ανασφάλειας που οδηγεί σε απορριπτική διάθεση. Σαν τον χωριάτη που ακούει από διαδόσεις το τι συμβαίνει στην μεγάλη πόλη και μην έχοντας μία πλήρη εικόνα, αποφασίζει από ανασφάλεια να "κάτσει στα αυγά του", βρίσκοντας τις ανάλογες δικαιολογίες. Ή που καταφέρνει τελικά να φτάσει εκεί, τρώει μερικά ηχηρά "χαστούκια" και τρέχει πίσω να προειδοποιήσει τους άλλους για τα φριχτά που συμβαίνουν εκεί.

Στον αντίποδα βρίσκεται η δεύτερη αντίληψη που αποδίδει στους ξένους, τις χώρες τους και τον πολιτισμό τους εξαιρετικά χαρακτηριστικά. Στην ήπια έκδοση της η άποψη αυτή χαρακτηρίζεται από κάποιου είδους θαυμασμό, τον οποίο θα ονομάσω "θαυμασμό του τουρίστα", για κάποια επιφανειακά χαρακτηριστικά των χωρών αυτών (αρχιτεκτονική, καθαριότητα, ωραία τραίνα, πλούσιες ...μπουτίκ κτλ.), χωρίς ιδιαίτερο ενδιαφέρον για το τι κρύβεται πίσω από την βιτρίνα Τα δε χαρακτηριστικά αυτά βαφτίζονται από μόνα τους επιπόλαια "πολιτισμός". Μετά μοιραία βέβαια αρχίζουν οι συγκρίσεις, για το πως θα έπρεπε και οι δικές μας πόλεις να είναι, το πως θα έπρεπε εμείς να είμαστε και δεν θα γίνουμε ποτέ (δείτε τα προηγούμενα άρθρα μου) κτλ. Όλα αυτά βέβαια χωρίς βαθιά γνώση των εκατέρωθεν πραγματικοτήτων ή των διαφόρων περιορισμών, απλά με το βλέμμα του τουρίστα. Στις "βαρύτερες" εκδόσεις της η άποψη αυτή προχωρά πολύ περισσότερο. Το ξένο εξιδανικεύεται, σχεδόν μυθοποιείται. Όλα τα χαρακτηριστικά των χωρών αυτών, με ελάχιστες εξαιρέσεις, γίνονται ξαφνικά επιθυμητά και άξια μίμησης χωρίς πολύ σκέψη. Οι νόμοι, οι υποδομές, οι αντιλήψεις και νοοτροπίες τους, η φιλοσοφία τους για την ζωή [βάλτε ότι άλλο θέλετε εδώ] είναι πάντοτε πολύ καλύτερα από τα δικά μας. Οι όποιες αδυναμίες και προβλήματα παραβλέπονται ως "μικρά", "ανούσια" ή "πρόσκαιρα". Αντίθετα τα δικά μας προβλήματα αλλά και οι αιτίες που τα προκαλούν μεγεθύνονται αναλόγως. Για τους πιο ακραίους θιασώτες της άποψης ο "Ευρωπαϊκός" ή "Δυτικός" πολιτισμός (θα εξηγήσω τα εισαγωγικά παρακάτω) θεοποιείται, αποτελεί το μόνο καλό που έχει συμβεί σε αυτόν τον πλανήτη και φυσικά δεν έχει καμία σχέση με εμάς τους "ταπεινούς ανατολίτες".

Εμείς δεν έχουμε καμία συνεισφορά στον πολιτισμό αυτό, ούτε και πολλά κοινά στοιχεία. Ο δικός μας πολιτισμός είναι σαφώς υποδεέστερος, η ιστορία μας (εκτός από την αρχαία) όχι και τίποτα σπουδαίο, οι παραδόσεις μας αναχρονισμοί. Όλα τα προβλήματα μας προέρχονται ακριβώς από το ότι δεν υιοθετήσαμε όσο θα έπρεπε τον πολιτισμό αυτό ή (για κάποιους πολύ ακραίους) γιατί δεν αντικαταστήσαμε τον δικό μας εντελώς. Οι δε ξένοι δεν έπαιξαν ποτέ κανένα αρνητικό ρόλο στην ιστορία μας ή και αν έπαιξαν είχαν πάντοτε πολύ καλούς, ανώτερους λόγους.

Όπως και στην πρώτη περίπτωση η τοποθέτηση αυτή μπορεί βιαστικά να αποδοθεί σε υπέρμετρη "ξενοφιλία" ή ακόμα και ... "ανθελληνισμό". Και πάλι θα διαφωνήσω. Ένας παράγοντας είναι και πάλι κατά την γνώμη μου η άγνοια, αυτή την φορά του δικού μας πολιτισμού και ιστορίας. Ένας δεύτερος είναι η απόλυτη λογική στις κρίσεις για το τι είναι "καλό" και "κακό", ο στενός ορισμός του πολιτισμού αλλά και η τάση για ερμηνεία της ιστορίας από ένα και μόνο οπτικό πρίσμα . Εξίσου σοβαρό όμως αίτιο είναι και πάλι μια "επαρχιώτικη" νοοτροπία, αντίθετη από την προηγούμενη. Η λογική του χωριάτη που επισκέπτεται την μεγάλη πόλη και θαμπώνεται από τα φώτα της τόσο ώστε να μην μπορεί να δει την ουσία της και τα όποια προβλήματά της. Ή του μετανάστη που όταν γυρίζει κάποια στιγμή στον τόπο του (με την απαραίτητη ΒΜW) έχει κάθε συμφέρον (ή έτσι νομίζει) να εξυψώνει την παραμονή του στο εξωτερικό αφού αυτός, αντίθετα από του άλλους συντοπίτες του "ήταν εκεί", "πήρε τα φώτα" τους. Ανάλογη η περίπτωση και κάποιων που φοίτησαν έξω, και προσπαθούν να εξαργυρώσουν το ξένο πτυχίο τους, εξιδανικεύοντας την κατάσταση εκεί και μειώνοντας την κατάσταση εδώ. [ Πριν θιχτεί κάποιος: Έχω κάνει μεγάλο μέρος των σπουδών μου εκτός Ελλάδας και έχω εργαστεί επιτυχημένα για πολλά σε κάμποσες Ευρωπαϊκές χώρες σε μάλλον ζηλευτές θέσεις. Έχω όμως συναίσθηση των περιορισμών της Ελλάδας, γνωρίζω ότι υπάρχουν και .. εγχώριας παραγωγής ταλαντούχοι άνθρωποι και δεν περιμένω να με υποδεχθούν σαν σωτήρα.].

Είναι κατά την γνώμη μου φανερό ότι και οι δύο αυτές αντιλήψεις έχουν σαθρές βάσεις, βασίζονται σε σοβαρές υπεραπλουστεύσεις, αυθαίρετες παραδοχές και μισές αλήθειες, αναμεμιγμένες με μεγάλη δόση συναισθηματισμού. Αν οι ξένοι είναι τόσο αφελείς ή ανίκανοι τότε γιατί βρίσκονται σε καλύτερη θέση από εμάς; Η ευνοϊκή ιστορική συγκυρία από μόνη της δεν μπορεί να αντικαταστήσει τις ικανότητες, και σίγουρα ποτέ τίποτα πολύ σημαντικό δεν έγινε από βλάκες. Από την άλλη, το να αμφισβητεί κανείς τις ιδιαίτερα δυσμενείς συνθήκες στις οποίες βρέθηκε ο λαός μας (όπως και άλλοι λαοί της περιοχής μας) σε βάθος εκατονταετιών είναι ιστορική εθελοτυφλία. Δεν βρίσκουμε στην Αθήνα αρχιτεκτονικά αριστουργήματα 250 ετών (και βάλε) όπως πχ. στην Βιέννη, γιατί η πρώτη δεν ήταν τότε πρωτεύουσα μια κραταιάς αυτοκρατορίας, αλλά υπό ξενικό ζυγό. Από την άλλη πάλι δεν μπορούμε να θεωρούμε υπεύθυνη την ... Τουρκοκρατία (ναι, έχουν ακουστεί και αυτά) για την σημερινή κατάσταση της οικονομίας ή για την άναρχη δόμηση του '60. Κάνοντας όμως πάλι στροφή είναι ουτοπικό να περιμένουμε η Ελλάδα να βρεθεί ξαφνικά στα επίπεδα της Βρετανίας ή της Δανίας, χωρών με εντελώς διαφορετική ιστορία. Και ας μην ξεχνάμε ότι η πρόοδος της χώρας μας μετά τον Β' Παγκόσμιο Πόλεμο, παρόλο που απέχει πολύ από αυτό που θα μπορούσαμε, φαντάζει εντυπωσιακή στα μάτια πολλών Ευρωπαίων.

Θα μπορούσαμε να παίζουμε αυτό το γαϊτανάκι για ώρες αλλά νομίζω καταλαβαίνετε τι εννοώ. Θα έρθω λοιπόν σε εκείνα τα εισαγωγικά γύρω από το "Ευρωπαϊκός" ή "Δυτικός" όσον αφορά τον πολιτισμό. Το θέμα είναι τεράστιο και δεν θα αγγίξω την ουσία του εδώ. Θα παρατηρήσω όμως ότι δεν υπάρχει ένας αυστηρά οριοθετημένος Ευρωπαϊκός και πολύ περισσότερο Δυτικός πολιτισμός για να αντιπαραβάλουμε με τον δικό μας. Ούτε κανείς δικαιούται να μονοπωλεί τίτλους κυριότητας. Ο Ευρωπαϊκός πολιτισμός δεν περιορίζεται στον συχνά προβαλλόμενο της Δυτικής και Βόρειας Ευρώπης αλλά περιλαμβάνει και αυτόν της Νότιας, Κεντρικής και Ανατολικής. Η δε Δυτική Ευρώπη ανακαλύπτει τα τελευταία χρόνια, με αλλεπάλληλες εκθέσεις και εκδόσεις βιβλίων ότι, το Βυζάντιο για παράδειγμα είναι εξίσου Ευρώπη με την Ρώμη. Η Ελλάδα, μια από τις εσχατιές της Δύσης, είναι ταυτόχρονα και ένας από τους μεγαλύτερους συνεισφορείς στον πολιτισμό της και δεν έχει κανένα λόγο να αυτοδιαχωρίζεται από αυτήν. Σε πρακτικό επίπεδο, φράσεις όπως "στην Ευρώπη ο νόμοι είναι έτσι" ή "οι πόλεις φτιάχνονται έτσι" είναι άσχετες γενικεύσεις καθώς οι χώρες, αλλά ακόμα και περιοχές εντός της ίδιας χώρας, διαφέρουν πολύ μεταξύ τους. Δεν είναι ίδιο το Βρετανικό με το Γερμανικό δίκαιο και τα όποια κοινά στοιχεία διαθέτουν τα μοιράζεται και το Ελληνικό.

Πέρα όμως από ανεδαφικές οι δύο αυτές ακραίες τοποθετήσεις είναι και επιζήμιες. Η πρώτη γιατί στενεύει απελπιστικά τους ορίζοντες του πολιτισμού μας αλλά και του μυαλού μας. Μας αποστερεί από ιδέες που έχουν ήδη αποδείξει την αξία τους αλλά και από λύσεις που δεν χρειάζεται να ξανανακαλυφθούν. Μας απομονώνει σε μια εποχή που κάτι τέτοιο μπορεί να αποδειχθεί επικίνδυνο.

Η δεύτερη γιατί μέσα από μία ψευδή εικόνα για τους άλλους και τον εαυτό μας μπορεί να μας οδηγήσει σε λάθος δρόμους, στο κυνήγι μιας χίμαιρας, όπου το ιδανικό γίνεται ο μεγαλύτερος εχθρός του καλού. Μας παρασύρει στην επίλυση ανύπαρκτων προβλημάτων, στην εφεύρεση λύσεων πιθανώς ακατάλληλων για την πραγματικότητά μας όπως και στην υιοθέτηση μέτρων που μπορεί να είναι απλά λάθος αλλά ακολουθούνται από μιμητισμό. Το χειρότερο όμως είναι ότι μειώνει την αυτοεκτίμηση μας, την πίστη μας στα θετικά στοιχεία του ιδιαίτερου πολιτισμού μας (που είναι πολλά), και καλλιεργεί τον αρνητισμό και την μιζέρια.

Θέλω να πιστεύω ότι και οι δύο ακραίες απόψεις βρίσκουν όλο και μικρότερη αποδοχή στην κοινωνία μας. Ίσως γιατί οι Έλληνες ταξιδεύουν πλέον όλο και περισσότερο, σπουδάζουν, δουλεύουν και ζουν στην Ευρώπη και αλλού, βλέπουν τα θετικά και τα αρνητικά από πρώτο χέρι. Ίσως γιατί οι νέες τεχνολογίες φέρνουν σταδιακά όλο και περισσότερες πληροφορίες από όλο και μακρύτερα. Ίσως γιατί οι μεγάλες αλλαγές των τελευταίων δεκαετιών, η αστικοποίηση και η ένταξη στην ΕΕ έφεραν κοντά μας πολλά από τα στοιχεία (θετικά και αρνητικά) που θεωρούσαμε ίδιον των ξένων. Και έτσι συνειδητοποιούμε πλέον ότι οι - ανεπτυγμένοι - εταίροι μας δεν είναι ούτε "κουτόφραγκοι" αλλά ούτε και "θεοί".
Οικονομική ανάλυση της διαφθοράς στην πολιτική Διαφθορά και. κουλουράκια!

# data[].attributes.attachment_link.title
Η περίφημη Ελληνική νοοτροπία

# data[].attributes.attachment_link.description
Η πρόσφατη συζήτηση για την διαφθορά έφερε πάλι στο προσκήνιο το θέμα της "Ελληνικής νοοτροπίας". Σύμφωνα με δημοσκόπηση το 54% των Ελλήνων θεωρεί την "νοοτροπία των Ελλήνων" ως τον κύριο παράγοντα διαιώνισης της διαφθοράς. Παρόμοια αντίληψη φαίνεται να έχουν οι Έλληνες για την πηγή όλων σχεδόν των προβλημάτων που ταλανίζουν την χώρα, είτε αυτά είναι ζητήματα καθημερινότητας είτε θέματα μεγαλύτερης εμβέλειας.

# data[].attributes.headline
Η μεσαιωνική οικονομική σκέψη και και με τους οικονομικούς και κοινωνικούς μετασχηματισμούς που συντελούνται κατά τον Ύστερο Μεσαίωνα.

# data[].attributes.subject
Η μεσαιωνική οικονομική σκέψη και και με τους οικονομικούς και κοινωνικούς μετασχηματισμούς που συντελούνται κατά τον Ύστερο Μεσαίωνα.

# data[].attributes.attachment_link.readable_text
Ο θεολόγος Ιάκωβος του Βιτρύ κήρυσσε κατά τον 13ο αιώνα ότι:

"Ο Θεός δημιούργησε τρία είδη ανθρώπων, τους αγρότες και άλλους εργαζόμενους για να διασφαλίζουν την επιβίωση των υπολοίπων, τους ιππότες για να τους υπερασπίζονται, τους σοφού για να τους κυβερνούν, αλλά ο διάβολος δημιούργησε ένα τέταρτο, τους τοκογλύφους. Δεν συμμετέχουν στις εργασίες των ανθρώπων και δεν θα τιμωρηθούν μαζί με τους ανθρώπους αλλά μαζί με τους διαβόλους. Στην ποσότητα χρημάτων που κερδίζουν από την τοκογλυφία αντιστοιχεί ίση ποσότητα ξύλων που θα στέλνεται στην Κόλαση για να τους κάψει. Η δίψα της απληστίας τους σπρώχνει να πιουν βρώμικο νερό [...] οι τοκογλύφοι τρέφονται με πτώματα και ψοφίμια, καταναλώνοντας την τροφή που απέκτησαν τοκογλυφικά [.....]"

Οι σχέσεις των ανθρώπων κάθε εποχής με το χρήμα και την επιβίωσή τους, η κοινωνική και οικονομική διαστρωμάτωση της κοινωνίας, οι σχέσεις επιβολής εξουσίας κάποιων κοινωνικών ομάδων με βάση το χρήμα και την αποδοχή που απολαμβάνουν λόγω αυτού και αντίστοιχα οι σχέσεις υποτέλειας, οι οικονομικές κρίσεις, είναι θέματα που μας απασχολούν και αποτελούν βάση πολλών συζητήσεων, αναζητήσεων και μελέτης. Η κοινωνική διαστρωμάτωση, οι σχέσεις εξουσίας και υποτέλειας, καθορίζουν σε μεγάλο βαθμό τις λεπτές ισορροπίες αλλά και τις ανακατατάξεις που παρατηρούνται κατά τη διάρκεια του Μεσαίωνα.

Στο κείμενο που ακολουθεί θα ασχοληθούμε με την οικονομική σκέψη και νοοτροπία που επικρατούσε στον Μεσαίωνα και πως αυτή επηρεάστηκε και επηρέασε την διαστρωμάτωση της κοινωνίας των ανθρώπων. Ακόμη θα προσπαθήσουμε να συσχετίσουμε την οικονομική και κοινωνική κατάσταση που επικρατούσε κατά τη διάρκεια του Μεσαίωνα, με τους οικονομικούς και κοινωνικούς μετασχηματισμούς που συντελούνται κατά τον Ύστερο Μεσαίωνα.

Είναι γεγονός ότι η οικονομική σκέψη εξελίσσεται πάντα σε συνάρτηση με τις ιστορικές, κοινωνικές και ιδεολογικές εξελίξεις που παρατηρούμε σε κάθε εποχή, αποτελεί δηλαδή ένα συνονθύλευμα των κοινωνικών δεδομένων της εποχής που εξετάζουμε. Λέγοντας νοοτροπία, εννοούμε τον ιδιαίτερο τρόπο σκέψης μιας ομάδας ανθρώπων, το σύνολο των πεποιθήσεων, των φόβων, των προκαταλήψεων που τελικά καθορίζουν τη συμπεριφορά και τη δράση των ατόμων.
Η ΜΕΣΑΙΩΝΙΚΗ ΟΙΚΟΝΟΜΙΚΗ ΣΚΕΨΗ ΚΑΙ ΝΟΟΤΡΟΠΙΑ
Το κοινωνικο-οικονομικό σύστημα που επικρατεί την εποχή αυτή είναι η Φεουδαρχία. Χαρακτηριστικό γνώρισμα της φεουδαρχίας ήταν ο κατακερματισμός της κεντρικής και μοναρχικής εξουσίας σε τοπικούς πυρήνες εξουσίας, οι οποίοι φρόντιζαν και για την αμυντική τους οργάνωση, και συχνά διαιρούνταν και σε ακόμη μικρότερους, μιας και οι αριστοκράτες γαιοκτήμονες, πολλές φορές δημιούργησαν μικρές αυτόνομες επικράτειες.

Η νέα αυτή φεουδαλική τάξη πραγμάτων, είχε και κάποια άλλα χαρακτηριστικά, που συνδέθηκαν με μία νέα χρήση του πολέμου, καθώς και με μία νέα σύλληψη της ειρήνης, την "ειρήνη του Θεού". Η διασφάλιση της εσωτερικής ειρήνης και η αποφυγή των εξωτερικών απειλών από ξένους εισβολείς, αποτελούσε υποχρέωση των φεουδαρχών, και αυτό έπρεπε να το ανταποδώσουν, ή να το εξαγοράσουν τρόπων τινά με κάποιο τίμημα οι πληβείοι της υπαίθρου. Οι βασικές αρχές πάνω στις οποίες είχε στηριχθεί η "ειρήνη του Θεού" ήταν απλές. Ο Θεός είχε επιφορτίσει τους βασιλείς με τη διατήρηση της ειρήνης και την απονομή της δικαιοσύνης στους λαούς τους. Ακόμη, από την στιγμή που έπαψε να υπάρχει μοναρχική εξουσία, ο Κύριος, μεταβίβασε τις αρμοδιότητες αυτές στους υπηρέτες του, τους επισκόπους, με την υποστήριξη των τοπικών ευγενών. Ο τρόπος αυτός δεν βοήθησε πολύ στην αποφυγή πολέμων και στην εδραίωση της ειρήνης, είχε όμως σημαντικό αντίκτυπο στη συμπεριφορά των ανθρώπων αλλά και στις οικονομικές δομές της κοινωνίας.

Ο φεουδάρχης, αν και υποτελής ο ίδιος κάποιου ανώτερου άρχοντα, είχε δικαιοδοσία για τη φορολογία, την εργασία των υποτελών του, μπορούσε να ιδιοποιείται το αγροτικό πλεόνασμα, να καθορίζει τις τιμές και τις ποσότητες, να επιβάλει τέλη προστασίας στους διερχόμενους εμπόρους και προσκυνητές. Όλα αυτά μέσα από τον φεουδαρχικό πύργο του, όπου συγκεντρώνονταν η οικονομική και πολιτική εξουσία.

Στις αρχές του 11 ου αιώνα, μέσα στους κόλπους της εκκλησίας, επιβλήθηκε ένα είδος κοινωνικής ιεραρχίας και διαστρωμάτωσης, το οποίο τελικά επιβλήθηκε και σε όλη την κοινωνία. Η διαστρωμάτωση αυτή χώριζε την κοινωνία σε τρία στρώματα, σε εκείνους που προσεύχονταν για την σωτηρία των ανθρώπων, σε εκείνους που μάχονταν για την προστασία των λαών τους, και σε εκείνους που εργάζονταν για τη συντήρηση των ιερέων και των πολεμιστών, και που αποτελούσε και το πολυπληθέστερο στρώμα. Με αυτόν λοιπόν τον διαχωρισμό ο οποίος επιβλήθηκε από τους λίγους και πλούσιους, ο κλήρος ήταν πλήρως απαλλαγμένος από κάθε φόρο και υποχρέωση απέναντι στην κοσμική εξουσία. Έπρεπε όπως υποστήριζαν να είναι ευχαριστημένοι οι εκπρόσωποι του Κυρίου, για να είναι και ο Κύριος ευχαριστημένος. Ο φόβος του Θεού, ώθησε πολλούς να μεταβιβάσουν τις περιουσίες τους ή μέρος από αυτές στην εκκλησία, καθιστώντας την έτσι φορέα μεγάλης ιδιοκτησίας και να αλλάξουν έτσι οι ισορροπίες ανάμεσα σε εκείνους που κατείχαν την γη και τη νέα τάξη πραγμάτων. Στην κορυφή της ιεραρχίας, οι αξιωματούχοι της Εκκλησίας ζούσαν μέσα στην πολυτέλεια, δαπανούσαν μεγάλα ποσά και στην καθημερινή τους ζωή αλλά και στην διακόσμηση των εκκλησιών. Επειδή τα ανώτερα κλιμάκια της ιεραρχίας ζούσαν μέσα στην χλιδή, και όσοι από τον λαό πίστευαν πως θα μπορούσαν να γίνουν κοινωνοί αυτής της κατάστασης, γίνονταν ιερείς. Οι απλοί κληρικοί οι οποίοι δεν κατείχαν κανένα αξίωμα και δεν είχαν ανέβει στις βαθμίδες της εκκλησιαστικής ιεραρχίας, δεν διέφεραν και πολύ από τον αγροτικό πληθυσμό που ζούσε μέσα στην φτώχεια και την ανέχεια. Καλλιεργούσαν τα κτήματά τους, δούλευαν για να ζήσουν στα κτήματα που τους είχαν παραχωρήσει για την συντήρησή τους, και υποχρεώνονταν να καταβάλλουν το μεγαλύτερο μέρος της σοδειάς τους ως ενοίκιο.

Στα ίδια περίπου πλαίσια και με τον ίδιο τρόπο ζωής βλέπουμε πως κινούταν και η πολεμική αριστοκρατία. Είχαν καταφέρει να έχουν την απόλυτη εξουσία, παρά το γεγονός πως ήταν κι εκείνοι υποτελείς σε έναν ανώτερο άρχοντα. Έλεγχαν την γη και τους ανθρώπους, ενώ οι ίδιοι ζούσαν παρασιτικά. Ζούσαν μέσα στην χλιδή, τα πλούτη και την υπερκατανάλωση, ενώ θεωρούσαν μειωτική για τους ίδιους κάθε μορφής εργασία. Η μόνη ενασχόλησή τους ήταν ο πόλεμος και το κυνήγι. Χρειάζονταν πολλά χρήματα για να τα επενδύσουν στην βελτίωση και στην ποσότητα του πολεμικού υλικού της, για τις εξαρτύσεις τους, τις πανοπλίες και τα άλογά τους, και μέσα από τις νικηφόρες αναμετρήσεις τους να πλουτίσουν ακόμη περισσότερο. Η παραχώρηση των γαιών ως δωρεές στα μοναστήρια έπαψε να έχει μαζικό χαρακτήρα, με αποτέλεσμα την ισχυροποίηση της έγγειας περιουσίας τους.

Οι πληβείοι, το τρίτο στρώμα, ήταν οι καταδικασμένοι και ουσιαστικά στερημένη από την προσωπική τους ελευθερία, μιας και ήταν υποχρεωμένοι στην χειρωνακτική εργασία, ώστε να συντηρείται ο κλήρος και η αριστοκρατία. Η διάκριση ανάμεσα σε δούλους και ελεύθερους έπαψε να ισχύει, αλλά η ελευθερία τους ταυτίστηκε με την υποχρέωσή τους να δουλεύουν και να καταβάλουν τους φόρους τους.

Μέσα σε αυτή τη κοινωνική δομή, θα πρέπει να προσθέσουμε τους έμπορους και τους τεχνίτες, αλλά και τους "δανειστές" στους οποίους προσέφευγαν συχνά οι φεουδάρχες για να καλύψουν της υπερβολικές ανάγκες τους σε χρήματα. Αυτοί θα μπορούσαν να είναι μέλη του συγγενικού τους περιβάλλοντος, αλλά και ανώτατοι εκκλησιαστικοί αξιωματούχοι που έπαιρναν ως αντάλλαγμα φεουδαρχικές γαίες, ενώ στην πορεία εμφανίστηκαν ως πιστωτές, Εβραίοι, κάτοχοι πολύτιμων μετάλλων και χρήματος.
ΟΙΚΟΝΟΜΙΚΟΙ ΚΑΙ ΚΟΙΝΩΝΙΚΟΙ ΜΕΤΑΣΧΗΜΑΤΙΣΜΟΙ ΤΟΝ ΥΣΤΕΡΟ ΜΕΣΑΙΩΝΑ
Η φεουδαρχική κοινωνία και οικονομία, άρχισε να καταρρέει στις αρχές του 14 ου αιώνα. Τα αίτια της κατάρρευσης αυτής είναι πολλά, σημαντικότερα των οποίων είναι τα συσσωρευμένα προβλήματα της αγροτικής οικονομίας, η οποία έπρεπε να τροφοδοτεί τον συνεχώς αυξανόμενο πληθυσμό με την παραγωγής της, πράγμα αδύνατο με τις υπάρχουσες κοινωνικές δομές και την τεχνολογία με την οποία καλλιεργούσαν τα κτήματά τους. Περνάμε λοιπόν στην εποχή των εξεγέρσεων των πληβείων και του γενικότερου ξεσηκωμού, οι οποίες επεκτείνονται και στα αστικά κέντρα παίρνοντας διαστάσεις γενικού ξεσηκωμού. Οι "μικροί" και ταπεινοί, εξεγέρθηκαν εναντίων των μεγάλων και "χορτάτων", αλλάζοντας μια για πάντα τις μέχρι τότε κοινωνικές δομές. Παρόλα αυτά όμως, το φεουδαλικό σύστημα, βρήκε τρόπους να ξεπεράσει την κρίση, αντικαθιστώντας την αγροτική καλλιέργεια με την κτηνοτροφία, η οποία ήταν πιο προσοδοφόρα.

Η μετάβαση από τον Μεσαίωνα στη νεότερη εποχή στην Ευρώπη, έχει χαρακτηριστεί ως η εποχή της μετάβασης από τον φεουδαλισμό στον καπιταλισμό. Στην πραγματικότητα μιλάμε για τον εμπορικό καπιταλισμό, μιας και ο βιομηχανικός καπιταλισμός εδραιώθηκε αργότερα με τη βιομηχανική επανάσταση. Η ανάπτυξη του εμπορίου, συνεπάγεται αλλαγές και στην κατανομή του πληθυσμού, μιας και παρατηρείται ανάπτυξη του αστικού χώρου, πόλεις δημιουργούνται στους δρόμους μέσω των οποίων γίνεται διακίνηση προϊόντων. Δημιουργείται η νέα αστική τάξη εμπόρων και τραπεζιτών, η οποία σταδιακά ισχυροποιείται και επικρατεί έναντι της παραδοσιακή φεουδαλικής αριστοκρατίας. Οι νέες δυνατότητες εργασίας και ανόδου του ποιοτικού επιπέδου της ζωής που μπορούσε να βρει κανείς στα αστικά κέντρα, οδήγησαν πολλούς από τον αγροτικό πληθυσμό της υπαίθρου σε αναζήτηση εργασίας στις πόλεις. Το γεγονός αυτό δημιούργησε αλυσιδωτές αντιδράσεις που είχαν ως αποτέλεσμα την παροχή προνομίων σε όσους παρέμειναν ακόμη για να εργαστούν στην αγροτική ύπαιθρο.

Κατά τον Ύστερο Μεσαίωνα, παρατηρείται τόσο μεγάλη άνθιση του εμπορίου, που συχνά χαρακτηρίζεται ως "εμπορική επανάσταση". Οι Ιταλοί έμποροι, βρίσκονται στο επίκεντρο ανταλλαγής αγαθών, μεταξύ Βορρά και Νότου, Ανατολής και Δύσης, αφού μεταφέρουν λάδι, κρασί, σιτηρά, μάλλινα και λινά υφάσματα, στύψη και κερί, αλλά και αγαθά πολυτελείας, όπως μπαχαρικά, ξηρούς καρπούς και μεταξωτά. Οι έμποροι αποκτούν σταθερές βάσεις, μιας και δεν είναι πλέον αναγκασμένοι να μετακινούνται διαρκώς προς αναζήτηση νέων αγορών. Η παράλληλη ανάπτυξη του χρηματοπιστωτικού τομέα, με τη δημιουργία του πρώτου τραπεζικού οίκου, διευκολύνει τις συναλλαγές.

Καθοριστικό ρόλο στη διαμόρφωση της οικονομικής νοοτροπίας της εποχής, έπαιξε η δημιουργία των συντεχνιών. Επαγγελματίες και τεχνίτες, σε οποιοδήποτε επαγγελματικό κλάδο και αν ανήκαν, έπρεπε να ακολουθούν τους κανόνες και το εργασιακό ήθος που τους επιβαλλόταν από την συντεχνία τους. Σε πολλές των περιπτώσεων λειτουργούσαν περιοριστικά στην επέκταση των επαγγελματικών δραστηριοτήτων των μελών τους και σε κάποιες άλλες βοηθητικά για τα αδύναμα μέλη τους.
ΣΥΜΠΕΡΑΣΜΑΤΑ
Ο θεολόγος Ιάκωβος του Βιτρύ, διαχωρίζει τους ανθρώπους σε τρία χρήσιμα κατά την άποψή του είδη για το κοινωνικό σύνολο, και στους τοκογλύφους που είναι κατασκευάσματα του διαβόλου. Είναι ορατό μέσα από τα λεγόμενά του, ότι εναντιώνεται σε όσους πλουτίζουν σε βάρος των άλλων, αλλά στην πραγματικότητα, εναντιώνεται σε όλη τη νέα τάξη πραγμάτων που διαμορφώνεται κατά τον Ύστερο Μεσαίωνα.

Περνάμε σε μία νέα εποχή, όπου η οικονομική σκέψη και νοοτροπία μεταβάλλονται. Η εμφάνιση των πόλεων κατά τον Ύστερο Μεσαίωνα, είναι λογικό να δημιουργήσουν μία καινούρια κοινωνία με καινούργια νοοτροπία, ανθρώπων που θέλουν να έχουν ενεργό συμμετοχή στα κοινωνικά και οικονομικά δρώμενα. Το εμπόριο, είναι το μέσο για να πετύχουν κάτι τέτοιο, που τελικά κατέστη η κινητήρια δύναμη της ευρωπαϊκής οικονομίας. Η αγορά γίνεται μεγαλύτερης κλίμακας, με το εμπόριο να επεκτείνεται από τη Μεσόγειο στον Ατλαντικό και να οδηγούμαστε τελικά στη βιομηχανική επανάσταση και την παγκόσμια πλέον οικονομία.

# data[].attributes.attachment_link.title
Η μεσαιωνική οικονομική σκέψη και νοοτροπία σε σχέση με τους οικονομικούς και κοινωνικούς μετασχηματισμούς που συντελούνται κατά τον Ύστερο Μεσαίωνα

# data[].attributes.attachment_link.description
Ο θεολόγος Ιάκωβος του Βιτρύ κήρυσσε κατά τον 13ο αιώνα ότι: "Ο Θεός δημιούργησε τρία είδη ανθρώπων, τους αγρότες και άλλους εργαζόμενους για να διασφαλίζουν την επιβίωση των υπολοίπων, τους ιππότες για να τους υπερασπίζονται, τους σοφού για να τους κυβερνούν, αλλά ο διάβολος δημιούργησε ένα τέταρτο, τους τοκογλύφους.

# data[].attributes.headline
Προβλήματα νοοτροπίας και αξιών στην ελληνική κοινωνία

# data[].attributes.subject
Προβλήματα νοοτροπίας και αξιών στην ελληνική κοινωνία

# data[].attributes.headline
Οι κυριότερες αιτίες μετεγκατάστασης των Ελλήνων στο εξωτερικό.

# data[].attributes.subject
Οι κυριότερες αιτίες μετεγκατάστασης των Ελλήνων στο εξωτερικό.